MEDDELELSE FRA KOMMISSIONEN TIL EUROPA-PARLAMENTET OG RÅDET

Overvågningsrapport om Kroatiens tiltrædelsesforberedelser

1. Indledning

Tiltrædelsestraktaten blev undertegnet den 9. december 2011 efter Kommissionens positive udtalelse i oktober 2011 og Europa-Parlamentets samstemmende udtalelse i december 2011. Kroatien bliver medlem af Den Europæiske Union den 1. juli 2013, forudsat at tiltrædelsestraktaten ratificeres af alle medlemsstater. På nuværende tidspunkt har 19 medlemsstater og Kroatien ratificeret traktaten, og Kommissionen forventer, at de resterende medlemsstater vil gøre ligeså i god tid før datoen for Kroatiens tiltrædelse. Som tiltrædelsesland har Kroatien status som aktiv observatør i overgangsperioden indtil tiltrædelsen.

Under forhandlingerne påtog Kroatien sig en række forpligtelser, som skal være opfyldt senest på tiltrædelsesdatoen, medmindre specifikke overgangsordninger er aftalt.

Ifølge tiltrædelsesaktens artikel 36 skal Kommissionen nøje overvåge alle de tilsagn, som Kroatien har givet under tiltrædelsesforhandlingerne med særligt fokus på konkurrencepolitik, retsvæsen og grundlæggende rettigheder samt retfærdighed, frihed og sikkerhed. Kommissionen har udgivet halvårlige vurderinger af Kroatiens opfyldelse af forpligtelserne på disse områder, som en integreret del af den regelmæssige overvågning. Kommissionen vedtog en overvågningsrapport om Kroatiens tiltrædelsesforberedelser i april 2012[1] og en samlet overvågningsrapport[2] i 2012, hvor Kroatien vedtog en handlingsplan for at følge op på henstillingerne.

Nærværende afsluttende overvågningsrapport vurderer i overensstemmelse med artikel 36 de fremskridt, som Kroatien har gjort i sine tiltrædelsesforberedelser i perioden fra den 1. september 2012 til den 28. februar 2013. Vurderingen bygger på oplysninger, som Kommissionen har indsamlet og analyseret, herunder input fra Kroatien, peerevalueringsmissioner, såvel som oplysninger fra medlemsstaterne, internationale organisationer og organisationer i civilsamfundet som led i deres regelmæssige kontakt med Kommissionen. Vurderingen bygger desuden på de konklusioner, Kommissionen har draget på grundlag af de ajourførte halvårlige overvågningstabeller, der er et arbejdsredskab beregnet til at foretage en detaljeret opfølgning på alle de tilsagn, som Kroatien har givet i forbindelse med tiltrædelsesforhandlingerne. Vurderingen af de ti prioriterede foranstaltninger, som ifølge overvågningsrapporten behøver særlig opmærksomhed, optræder separat i de relevante tematiske afsnit.

2. Tilsagn og krav som følge af tiltrædelsesforhandlingerne

Konkurrencepolitik

Prioriteret foranstaltning Undertegnelse af privatiseringsaftalen for skibsværftet Brodosplit og vedtagelse af de nødvendige beslutninger for en holdbar løsning for skibsværfterne 3. Maj og Brodotrogir, så omstruktureringen af Kroatiens skibsbygningsindustri kan fuldføres.

Kroatien har gennemført denne prioriterede foranstaltning. Privatiseringsaftalen blev underskrevet den 28. februar 2013 efter godkendelse af anden ændring af den reviderede plan for Brodosplit skibsværft ved Kommissionens afgørelse af 20. februar 2013. Ændringen indebærer en mindre forøgelse af den samlede omstruktureringsstøtte samt yderligere kompenserende foranstaltninger. Hvad 3. Maj angår, orienterede Kroatien Kommissionen om sin hensigt om at forelægge en revideret og konsolideret omstruktureringsplan, som nu bygger på, at Uljanik skibsværft erhverver værftet. Kroatien forelagde en revideret plan for omstruktureringen af Brodotrogir den 12. februar 2013, paraferede privatiseringsaftalen og sendte den til Kommissionen i overensstemmelse med tiltrædelsesaktens bilag VIII. Den 20. marts 2013 gav Kommissionen sin tilslutning til den reviderede omstruktureringsplan og privatiseringsaftalen. Kroatien har forpligtet sig til at undertegne privatiseringsaftalen for Brodotrogir senest to uger efter en positiv afgørelse fra Kommissionen.

Kroatien lever tillige op til de øvrige forpligtelser og krav indenfor karteller, fusioner og statsstøtte. Landets lovgivning er i overensstemmelse med gældende EU-ret, den administrative kapacitet tilstrækkelig og håndhævelsen tilfredsstillende. Kroatiens konkurrenceagentur (CCA) er fuldt ud operationelt og funktionelt uafhængigt. I oktober 2012 sendte CCA sin sidste halvårlige rapport til Kommissionen med nærmere oplysninger om antallet og typen af de vedtagne afgørelser samt vurderinger og udtalelser på områderne karteller, fusioner og statsstøtte. I december 2012 vedtog CCA en afgørelse på kartelområdet vedrørende regionale busselskaber, hvor der blev idømt en væsentlig bøde. I samme måned blev der desuden indledt en sag mod en udbyder af telekommunikationstjenester.

Med hensyn til Kroatiens rapporteringspligt i henhold til tiltrædelsesaktens bilag VIII forelagde Kroatien i december 2012 tredje rapport om landets stålindustri og i januar 2013 den halvårlige rapport om omstruktureringen af den kroatiske skibsbygningsindustri. Rapporterne opfylder betingelserne for, at Kommissionen kan foretage sin vurdering.

Hvad stålindustrien angår, fortsatte den konkursbehandling, som i marts 2011 blev indledt mod Željezara Split. CMC Sisak (nu ABS Sisak) stålværket blev solgt til en ny investor, som med CCA drøfter det beløb, som skal tilbagebetales i overensstemmelse med forpligtelserne i tiltrædelsestraktatens bilag IX. Vedrørende den eksisterende støtte, har CCA forelagt Kommissionens tjenestegrene nye foranstaltninger og ordninger til vurdering, jf. tiltrædelsesaktens bilag IV.

2.2 Retsvæsen og grundlæggende rettigheder

1) Fortsat sikre en effektiv gennemførelse af strategien og handlingsplanen for en reform af retsvæsenet

Gennemførelsen af strategien for en reform af retsvæsenet (2011-2015) og handlingsplanen er videreført. De relevante retsregler er blevet yderligere forbedret, særligt med henblik på at øge retssystemets effektivitet. Rationaliseringen af det retlige netværk er fortsat.

Parlamentet vedtog i december 2012 en ny strategi for udviklingen af retsvæsenet i perioden 2013-2018. Strategien blev udarbejdet i nært samråd med Rådet for overvågning af gennemførelsen af reformstrategien for retsvæsenet. Den nye strategi har især fokus på retsvæsenets effektivitet.

De langsigtede beskæftigelsesplaner for dommere og anklagere for perioden 2013-2025 blev vedtaget af justitsministeriet i oktober 2012. Der er stadig behov for at forbedre planlægningen og forvaltningen af menneskelige ressourcer særligt i forbindelse med rationaliseringen af domstolsnetværket.

Retsvæsenets budget faldt en smule og beløber sig til omkring 313 mio. EUR for 2013 (2012: 337 mio. EUR), hvilket anses for at være tilstrækkeligt. Budgettet til investering i domstolenes infrastruktur er blevet forøget med 50 % og beløber sig til omkring 8 mio. EUR.

2) Fortsat styrke retsvæsenets uafhængighed, ansvarlighed, upartiskhed og professionalisme

Det omstrukturerede statslige domstolsråd og statsadvokatråd er fortsat uafhængige. I begge organer udnævnes embedsmænd til ansættelse i retsvæsenet fortsat på grundlag af gennemsigtige, ensartede og objektive kriterier. I perioden september 2012 til februar 2013 blev 40 dommere udnævnt. Et antal ansættelser, som var planlagt i ansættelsesplanerne for 2011 og 2012, mangler stadig at blive ført ud i livet.

Det nye system for udnævnelse af dommere til retterne i første instans anvendes fuldt ud fra den 1. januar efter overgangsperiodens udløb. Det kræver, at alle kandidater har afsluttet en uddannelse på den statslige uddannelsesinstitution for embedsmænd i retsvæsenet. De to års uddannelse for det første hold af kandidater fra denne uddannelsesinstitution blev afsluttet i november 2012. Efter vedtagelsen af bekendtgørelsen om de afsluttende eksaminer og bedømmelser på den statslige uddannelsesinstitution for embedsmænd i februar 2013, skal de afsluttende eksaminer efter planen finde sted i maj 2013. Det første år af uddannelsesforløbet for anden årgang af kandidater på uddannelsesinstitutionen startede i september 2012 (statsadvokatrådet udvalgte 35 – og det statslige domstolsråd 20 kandidater).

Ændringerne af lov om det domstolsråd, som blev vedtaget i februar 2013, fritager formanden og de medlemmer af det statslige domstolsråd, som er dommere, fra deres almindelige forpligtelser med henholdsvis 75 % og 50 %. Det er et positivt skridt i retning af en styrkelse af det statslige domstolsråds kapacitet. Det er nødvendigt at tildele ekstra administrative ressourcer for at forbedre dets effektivitet. Det er vigtigt, at det statslige domstolsråd øger gennemsigtigheden og udviser ansvarlighed i udførelsen af sine opgaver. En yderligere reform bør indbefatte en ordning til retlig revision af afgørelser, offentlige møder samt en større forpligtelse til at give begrundede afgørelser.

Det statslige domstolsråd og statsadvokatrådet har fortsat med implementeringen af det nye system for formueangivelser i samarbejde med skattemyndighederne. Der er blevet indledt disciplinærsager mod de dommere, som ikke udleverede deres formueangivelser før fristens udløb, og i de fleste tilfælde er der blevet iværksat sanktioner (reprimander). Hvad efterprøvningen af oplysninger angår, er skattemyndighedernes kontrol på grundlag af den indløbne information endnu ikke afsluttet.

Der tages disciplinære skridt mod ansatte ved retsvæsenet, der har begået ulovligheder. Såvel det statslige domstolsråd som statsadvokatrådet er blevet mere proaktive, og de er fortsat med at udvikle en resultatliste over afgørelser, som blev afsagt, og sanktioner, som blev pålagt. Den nye domstolslov vedtaget i februar 2013 begrænser dommeres immunitet og bringer således bekendtgørelserne i overensstemmelse med forfatningen.

Det gode arbejde, der indtil videre er udført af det juridiske akademi, bør videreføres, og akademiets aktiviteter og forvaltning får brug for støtte fra alle centrale interessenter indenfor retsvæsenet. En livslang faglig læring for dommere og anklagere er nøglen til at forbedre retsvæsenets kvalitet. Faglige uddannelsesprogrammer bør videreføres herunder mere uddannelse i EU-ret. Kroatien deltog i programmet om strafferet samt i uddannelsesaktiviteter tilrettelagt af Det Europæiske Netværk for Uddannelse af Dommere og Anklagere.

3) Fortsat styrke retsvæsenets effektivitet

Prioriteret foranstaltning Gennemførelse af de øjeblikkelige og fremskynde de kortsigtede foranstaltninger, der blev udarbejdet i september 2012, for at gøre retsvæsenet mere effektivt og mindske mængden af uafsluttede sager.

Kroatien har gennemført denne prioriterede foranstaltning. Kroatien har gennemført de øjeblikkelige og kortsigtede foranstaltninger udarbejdet af justitsministeriet i september 2012 med henblik på at øge retsvæsenets effektivitet og nedbringe antallet af ubehandlede sager.

I løbet af 2012 formåede domstolene overordnet set at behandle flere sager end der indløb. Mængden af uafsluttede civilsager, handelssager og håndhævelsessager er fortsat over EU-gennemsnittet. I sine bestræbelser på at forbedre retsvæsenets effektivitet på forsvarlig vis, er det lykkedes justitsministeriet at udforme et avanceret redskab til statistisk analyse af retsvæsenets arbejdspræstation, som forventes at gøre det muligt at fordele menneskelige og økonomiske ressourcer, så problemer med mængden af indløbne og uafsluttede sager løses. Det nye statistiske redskab kan være driftsklar på landsplan, så snart samtlige domstole er blevet udstyret med det integrerede sagsstyringssystem.

Der er gjort positive fremskridt med indførelsen af det integrerede sagsstyringssystem i de resterende 33 byretter, og det forventes efter planen at være afsluttet i september 2013. Det er fortsat af afgørende betydning, at der eksisterer ét samlet system for statistisk overvågning af sagsbehandlingen.

I 2012 blev 110 tjenestemænd fastansat for at besætte de ledige stillinger og yderligere 250 tjenestemænd blev ansat midlertidigt. En betydelig del af de planlagte dommerudnævnelser for 2012 blev udskudt til 2013. I 2012 blev 27 013 sager fra overbebyrdede domstole overdraget efter en højesteretsafgørelse (i 2011: 6 123). I 2012 blev der i stigende grad gjort brug af muligheden for på frivillig basis midlertidigt eller permanent at overflytte dommere med henblik på at støtte overbebyrdede domstole. I 2012 blev i alt 48 dommere overflyttet permanent (i 2011: 13) og 22 midlertidigt ( i 2011: 6). I 2012 blev der udført i alt 23 inspektioner af retsvæsenet. Der er i stigende grad blevet gjort brug af alternativ konfliktløsning i sager, hvor staten eller statsejede virksomheder var involveret, og det er en praksis som bør fremmes yderligere.

Parlamentet vedtog en ny domstolslov i februar 2013. Den styrker retsformænds tilsynsmyndighed, særligt hvad angår effektiv retshåndhævelse, og den indfører tillige en procedure til beskyttelse af retten til en rimelig sagsbehandlingstid. Ud over de reformer, der blev indført med den nye domstolslov, bør retsformænd udforme årlige forvaltningsplaner, som skal overvåges. Der bør tilskyndes til udveksling af de mest velegnede metoder udviklet i de enkelte domstole.

Ændringer af lov om det statslige domstolsråd, som blev vedtaget i februar 2013, øger gennemsigtigheden af dommeres overflytninger og vil gøre horisontal mobilitet nemmere. I februar 2013 blev der vedtaget ændringer til den civile retsplejelov, som begrænser muligheden for at henvise flere sager fra højere til lavere retsinstanser, indfører elektronisk indkaldelse til handelsretter og strengere regler for fremlæggelse af nye beviser. Appelrettens muligheder for at lade en sag gå tilbage til en lavere instans kunne begrænses yderligere til særlige tilfælde.

De nye rammebestemmelser for dommeres præstationer, som blev vedtaget i december 2012, øger incitamenterne til at afslutte meget gamle sager, men skal i højere grad afspejle sagernes art og kompleksitet, domstolens størrelse, graden af specialisering og retsinstans. Ændringsforslag til forseelsesloven og matrikelloven skal efter planen vedtages i slutningen af marts eller i begyndelsen af april. Alle disse lovtiltag forventes at bidrage til at øge effektiviteten i retsvæsenet og nedbringe efterslæbet af uafsluttede sager, forudsat at de gennemføres forsvarligt.

Prioriteret foranstaltning Vedtagelse af den nye lovgivning om retshåndhævelse for at sikre fuldbyrdelse af retsafgørelser og nedbringe antallet af uafsluttede håndhævelsessager.

Kroatien har gennemført denne prioriterede foranstaltning. Lov om fuldbyrdelse af retsafgørelser og den ændrede lov om fuldbyrdelse af retsafgørelser angående pengekrav trådte i kraft den 15. oktober 2012. Den nye ordning koncentrerer spørgsmål om retshåndhævelse i byretter og aflaster således handelsretterne. Byretter er kun ansvarlige for retshåndhævelse udenfor det økonomiske område, mens pengesager bliver håndhævet direkte og udelukkende af det finansielle agentur (FINA). Der er allerede en mærkbar nedgang i antallet af håndhævelsessager, som skal behandles af domstolene og en forbedring af antallet af afsluttede sager.

Justitsministeriet opgraderede det integrerede styringssystem for at kunne registrere og beregne inddrivelsessatsen, som er en nøgleindikator for, hvor effektiv håndhævelsen er. Ministeriet har tillige indledt arbejdet med yderligere reformtiltag med det formål at forbedre gennemsigtigheden og effektiviteten i sager om fast ejendom.

4) Fortsat forbedre behandlingen af nationale krigsforbrydelsessager

Hvad angår behandlingen af nationale krigsforbrydelser blev der indledt én ny undersøgelse, rejst seks tiltaler og afsagt otte foreløbige domme. Der er opstillet en ny liste over nationale og regionale prioriterede sager som led i strategien mod straffrihed. Der er behov for yderligere tiltag med henblik på at kunne forhindre straffrihed på en upartisk måde og med særligt fokus på at indlede og fremskynde undersøgelser.

Efter Det Internationale Krigsforbrydertribunal vedrørende det tidligere Jugoslaviens (ICTY) domsafsigelse i Gotovina/Markac-sagen i november 2012 anmodede statsadvokaten ICTY om den komplette dokumentationen fra sagen mod de tre kroatiske generaler (Gotovina, Markac og Cermak) med det formål at støtte indsatsen for at opspore og retsforfølge gerningsmænd bag de forbrydelser, som blev begået under og efter den militære operation "Storm". Kroatien har allerede modtaget domstolens dokumenter af ICTY.

Forfatningsdomstolens afgørelse vedrørende lov om ugyldiggørelse af visse af de retsakter, som blev udformet af retsinstanserne i eks-Jugoslaviens forbundshær, den tidligere Socialistiske Føderative Republik Jugoslavien og Republikken Serbien afventes stadig. Ikke desto mindre er det bilaterale samarbejde med Serbien videreført. Kroatien deltager også fortsat i det regionale samarbejde angående behandlingen af krigsforbrydelsessager og har forelagt oplysninger og dokumenter for anklageren for krigsforbrydelser i Serbien og den øverste anklagemyndighed i Montenegro.

De særlige domstoles forvaltningskapacitet er blevet øget. Det forventes, at den nye straffelovs ikrafttræden den 1. januar 2013 vil aflaste de særlige domstole betydeligt og tillade dem at fokusere mere på alvorlige typer forbrydelser, herunder krigsforbrydelser. En mere proaktiv tilgang til problemet med straffrihed forudsætter dog en øget forvaltningskapacitet, hvis det stigende antal sager skal kunne behandles.

For så vidt angår andre tiltag til at forbedre behandlingen af krigsforbrydelser, udbyder det juridiske akademi undervisning i behandlingen af krigsforbrydelser i sit 2013-program.

Den uafhængige afdeling for støtte til ofre og vidner ved justitsministeriet og afdelingerne for støtte til ofre og vidner ved byretterne fortsatte med at gøre det nemmere at få vidner til at deltage i krigsforbryderretssager. Det er nødvendigt fortsat at sikre beskyttelse af vidner.

Den 23. januar 2013 afsagde byretten i Knin en dom, som indebar, at den kroatiske stat måtte udbetale erstatning til børnene af serbiske ofre dræbt i landsbyen Varivode efter operation "Storm", uanset det forhold at gerningsmændene er ukendte. Således gjorde den for første gang noget ved en mangeårig klage af relevans for andre lignende sager. Der bør nu systematisk tages fat på spørgsmålet om erstatning til de civile ofre for krigsforbrydelser.

5) Fortsat sikre videreførelsen af en resultatliste over væsentlige resultater på grundlag af effektiv og upartisk efterforskning, retsforfølgelse og retsafgørelser i sager om organiseret kriminalitet og korruption på alle niveauer, herunder korruption på højt plan og i sårbare sektorer såsom offentlige indkøb

Den retlige og institutionelle ramme til bekæmpelse af korruption og organiseret kriminalitet er tilstrækkelig. Med den nye straffelovs ikrafttræden den 1. januar 2013 er straffene på en række områder blevet skærpet, herunder for korruption. En opgørelse over gennemførelse er forsat under udarbejdelse. De retshåndhævende instanser er stadig proaktive, herunder i korruptionssager på højt plan (f.eks. tidligere borgmestre og tidligere viceministre) og korruption indenfor retshåndhævende institutioner (adskillige politifolk). Udviklingen indebærer tillige en dom afsagt i første instans i en sag mod en tidligere premiereminister i november 2012.

Overordnet set forbliver strafferammen lav i domme for organiseret kriminalitet. Ligeledes på korruptionsområdet er domstolenes straffe lave, ofte afsiges der betingede domme. Det er nødvendigt med effektive og afskrækkende domme i korruptionssager og sager om alvorlig organiseret kriminalitet, hvis man vil opnå varige resultater og undgå at skabe et klima af straffrihed.

Den samlede mængde af beslaglagte og konfiskerede aktiver er stadig begrænset. De relevante retsregler for inddragelse og konfiskation af aktiver skal gennemføres konsekvent. Redskaberne til konfiskation af udbytte fra strafbare forhold bliver indtil videre ikke anvendt med det formål at underminere det økonomiske grundlag for kriminelle organisationer.

Kampen mod korruption på lokalt plan skal styrkes, særligt hvad angår den sårbare sektor for offentlige indkøb. Med hensyn til ordningen til kontrol af anklageres afvisning af straffesager, giver det nuværende system ikke mulighed for uafhængig kontrol af statsanklagers beslutninger om afvisning af straffesager.

6) Fortsat forbedre resultaterne af styrkede forebyggende foranstaltninger i bekæmpelsen af korruption og interessekonflikter

Kroatien fortsatte med at styrke de relevante retsregler til forebyggelse af korruption og interessekonflikter, som nu skal gennemføres effektivt. Kroatien er nødt til at øge indsatsen for at opnå væsentlige resultater i styrkelsen af forebyggende foranstaltninger. Som følge af forfatningsdomstolens afgørelse i november 2012, som annullerede flere af bestemmelserne i lov om interessekonflikter angående kommissionen for interessekonflikters kernekompetencer (herunder dens kontrol- og sanktionsbeføjelser), skal Kroatien desuden sikre, at der omgående tages skridt til at etablere en solid og effektiv ordning til forebyggelse, opsporing og sanktionering af interessekonflikter baseret på grundig kontrol og afskrækkende sanktioner. Der er nedsat en arbejdsgruppe, som omfatter ministeriet for offentlig forvaltning og civilsamfundet (GONG og Transparency International), som skal overveje de nødvendige lovændringer.

Prioriteret foranstaltning Oprette kommissionen for interessekonflikter, så den kan påbegynde sit egentlige virke.

Kroatien har gennemført denne prioriterede foranstaltning. Medlemmerne af Kommissionen for interessekonflikter blev udnævnt af parlamentet den 25. januar 2013 og tiltrådte den 11. februar 2013. Kommissionen for interessekonflikter har indledt behandlingen af anmodninger fra embedsmænd, som ønsker en vurdering af, hvorvidt der eksisterer interessekonflikter i deres sag, og har allerede fremsat en del udtalelser. Med hensyn til sager, som bygger på indberetninger om påstået interessekonflikt, har kommissionen for interessekonflikter indledt procedurer mod 26 embedsmænd. Kommissionen for interessekonflikter skal nu sikre, at der er en effektiv ordning til afsløring, forebyggelse og sanktioner af interessekonflikter på plads, og den skal hurtigst muligt opstille en resultatliste over kontrol og sanktioner.

Prioriteret foranstaltning Vedtagelse den nye lov om aktindsigt for at styrke de retlige og administrative regler for aktindsigt.

Kroatien har gennemført denne prioriterede foranstaltning. I februar 2013 blev den nye lov om aktindsigt vedtaget. Loven indfører en test af proportionalitet og offentlig interesse i alle tilfælde, hvor anmodninger om aktindsigt afvises, og den gennemfører gældende EU-ret om videreanvendelse af informationer. Den indfører tillige en institutionel ordning til overvågning af lovens gennemførelse: hvor det kroatiske datatilsyn hidtil tog sig af såvel beskyttelse af data som aktindsigt, indebærer den nye lov, at parlamentet udnævner en kommissær, som skal tage sig af sager om aktindsigt. Det er vigtigt, at datatilsynet og den nye kommissær for aktindsigt i udøvelsen af deres respektive mandater sikrer overensstemmelse mellem afgørelserne.

Handlingsplanen til bekæmpelse af korruption bliver revideret med henblik på at indføre foranstaltninger, som formår at sikre en effektiv overvågning af dens gennemførelse. Justitsministeriets rolle og kapacitet som institutionen med ansvar for fastlæggelse, koordination og gennemførelse af antikorruptionsdagsordenen bør styrkes yderligere.

Hvad andre foranstaltninger på dette område angår, er ændringerne til loven om finansiering af politiske aktiviteter og valgkampagner, som blev vedtaget i februar 2013, udformet med henblik på at gøre det nemmere at gennemføre loven ved at gøre lovreglerne enklere, strømline økonomiske informationer og styrke kontrollen. De kommende lokalvalg vil teste gennemførelsen af de forbedrede regler.

Den statslige valgkommission og statsrevisionen fortsatte med at anvende lovgivningen om finansiering af politiske partier og valgkampagner og orienterede statsadvokaturet om de politiske partier og uafhængige medlemmer af de regionale selvstyreenheder, som havde forsømt at indsende økonomiske rapporter for 2011 eller ikke havde offentliggjort dem på deres hjemmesider indenfor den lovpligtige frist.

For så vidt angår offentlige indkøb er gennemsigtigheden steget i overensstemmelse med den nye lovgivning, som har været i kraft siden januar 2012. Oplysninger om underskrevne og udførte kontrakter bliver offentliggjort af alle offentlige organer. Derudover skal Kroatien træffe alle forholdsregler for at forhindre, at der opstår uregelmæssigheder, når der iværksættes projekter, som er samfinansieret over samhørighedspolitikken. Det kan ske ved at oprette solide forvaltnings- og kontrolsystemer.

Kroatien skal sikre, at der indføres en solid mekanisme, som forebygger korruption i statsejede virksomheder herunder hvad angår medlemskab af bestyrelser og direktioner. Det retlige grundlag for en professionel offentlig sektor skal etableres fuldt ud via indførelsen af et nyt lønsystem til sikring af meritbaseret forfremmelse, belønningsordninger og fastholdelse af dygtige ansatte.

De nødvendige ordninger til en effektiv beskyttelse af whistle-blowers skal tages i anvendelse.

7) Fortsat styrke beskyttelsen af mindretal, herunder gennem en effektiv gennemførelse af forfatningsloven om nationale mindretals rettigheder (CARNM)

Gennemførelsen af forfatningsloven om nationale mindretals rettigheder (CARNM) er videreført. Vedrørende ansættelsen af minoriteter i statsadministrationen og i retsvæsenet kan det set i lyset af det generelt lave rekrutteringsniveau konstateres, at 3,4 % af de ansatte tilhørte nationale mindretal i 2012. Som følge af en mere proaktiv tilgang fra regeringens side er målet på 5 % blevet nået med rekrutteringen af 400 grænsepolitifolk.

I november 2012 vedtog regeringen den nationale strategi for integration af romaer. Det tilhørende udkast til en handlingsplan blev sendt til offentlig høring og skal efter planen vedtages i slutningen af marts 2013. Det er nødvendigt at øge indsatsen for at sikre, at Romabørn får afsluttet grundskolen. Regeringen fortsatte med at træffe foranstaltninger til at oplyse personer tilhørende nationale mindretal og at sikre dem muligheden for at udøve deres rettigheder. Det er positivt, at regeringen fortsat garanterer gennemførelsen af forfatningsbestemmelserne angående brugen af kyrilliske bogstaver i byen Vukovar, hvor kroater af serbisk herkomst udgør 38,5 % af befolkningen.

Kroatien har fortsat truffet foranstaltninger til at beskytte borgere, som stadig kan blive udsat for trusler eller diskriminerende handlinger, fjendtligheder eller vold. De relevante retsregler er blevet yderligere styrket. Ændringer til strafferetsplejeloven blev vedtaget i december 2012 for at bringe strafferetsplejeloven i overensstemmelse med gældende EU-ret om bekæmpelse af visse former og udtryk for racisme og fremmedhad ved hjælp af strafferetten. En ny lov om forstyrrelse af den offentlige ro og orden vil tilføje forstyrrelse af den offentlige ro og orden på grund af race, etnisk tilhørsforhold, religion m.v. Loven er under behandling i parlamentet og skal efter planen vedtages i slutningen af andet kvartal af 2013. Der er sket en intensivering i specialuddannelsen af politifolk i bekæmpelsen af hadforbrydelser.

8) Fortsat behandle uløste sager om flygtninges tilbagevenden

Kroatien har fortsat sit samarbejde med de andre lande i regionen indenfor Sarajevoprocessen. Beslutningen om validering af pensionsrettigheder er ved at blive gennemført. Gennemførelsen af programmerne for bolighjælp til hjemvendte flygtninge skrider kun langsomt fremad. Som led i planen fra marts 2011 for behandlingen af de cirka 2 350 resterende ansøgninger var 366 i februar 2013 (august 2012: 259) blevet bosat. Heraf har 213 (august 2012: 139) familier fået overdraget nøglerne til deres hjem. I februar 2013 blev 1 497 (august 2012: 1 305) anmodninger om bolighjælp godkendt.

De nye købsoptioner på gunstige vilkår for modtagere af bolighjælp er kun blevet udnyttet i begrænset omfang. 12 ud af de tilbageværende 15 sager om uopfordrede investeringer forventes at blive løst i forlængelse af en regeringsbeslutning, som vil blive truffet i slutningen af marts 2013. De resterende 3 sager skal efter planen løses ved hjælp af en særlig afgørelse, som regeringen træffer i tredje kvartal af 2013.

9) Fortsat forbedre beskyttelsen af menneskerettighederne

Generelt set overholdes menneskerettighederne fortsat. Ombudsmanden og de særlige ombudsmænd spiller en vigtig rolle for beskyttelsen af menneskerettigheder. Der skal fortsat være fokus på at sikre, at der bliver fulgt op på ombudsmandens anbefalinger. Der blev valgt en ny ombudsmand den 15. februar 2013. Der er fortsat behov for at styrke ombudsmandsinstitutionen. Det indebærer, at passende økonomiske midler og kontorer stilles til rådighed.

Kroatien har udvist resultater, hvad angår gennemførelse af loven om bekæmpelse af diskrimination og lovgivningen vedrørende hadforbrydelser. Der er sket en intensivering i specialuddannelsen af politifolk i bekæmpelsen af hadforbrydelser. Efterforskningen og retsforfølgelsen i sager om trusler og vold mod journalister er fortsat. Justitsministeriet har udformet ændringsforslag til loven om gratis retshjælp og har haft dem til høring hos relevante interessenter. Ændringerne har til formål at lette adgangen til retshjælp og understøtte NGO'ers rolle som udbydere af retshjælp, og de forventes vedtaget i slutningen af andet kvartal i 2013.

Kroatien har afsluttet den retlige tilpasning hvad angår bekæmpelse af forskelsbehandling og lige muligheder.

10) Fortsat samarbejde fuldt ud med Det Internationale Krigsforbrydertribunal vedrørende det Tidligere Jugoslavien (ICTY)

Kroatien har videreført sit samarbejde med ICTY.

2.3 Retfærdighed, frihed og sikkerhed

Prioriteret foranstaltning Færdiggørelse og vedtagelse af strategien for indvandring, som klart definerer foranstaltninger til integration af de mest sårbare grupper af indvandrere.

Kroatien har gennemført denne prioriterede foranstaltning. Migrationsstrategien (“Den Kroatiske Republiks migrationspolitik for 2013-2015”), som klart definerer integrationstiltagene for de mest sårbare grupper af migranter, blev vedtaget af parlamentet i februar 2013.

Lovgivningen på migrationsområdet er næsten fuldt ud i overensstemmelse med gældende EU-ret. I 2012 blev der pågrebet 6 541 illegale migranter (3 461 i 2011). Modtagelsescentrene for illegale migranter og asylansøgere er ved at nå deres maksimale kapacitet. For at øge kapaciteten og begrænse problemet har indenrigsministeriet overtaget et tidligere hotel, som kan huse 400 asylansøgere og efter en mindre ommøblering op til 600 personer. Der er tillige fundet midlertidige løsninger i de nordlige og sydlige grænseregioner indtil to nye permanente modtagelsescentre er blevet opført med midler fra fonden til fremme af Schengensamarbejdet. Kroatien har endnu ikke påbegyndt opførelsen af en separat bygning for mindreårige og andre sårbare migranter i forbindelse med de eksisterende centre for ulovlige migranter. Der er allerede afsat IPA-midler til dette formål. Den nye tilbagetagelsesaftale med Tyskland trådte i kraft i november 2012. Der forhandles stadig med Kosovo[3] om en tilbagetagelsesaftale.

Forberedelserne til gennemførelsen af gældende EU-ret på asylområdet er næsten afsluttede. Forvaltningsdomstolene fortsatte med at fungere som en anden instans for asylansøgninger. En udvælgelsesprocedure er i øjeblikket i gang med det formål at rekruttere flere dommere. Uddannelsen af grænsepolitifolk fortsatte og en asylrelateret uddannelse til 66 grænsepolitifolk blev påbegyndt i januar 2013. Asylenheden blev styrket med yderligere mandskab. Fra den 1. september 2012 til den 9. januar 2013 blev 16 ansøgere indrømmet beskyttelse. Derudover blev 63 ansøgninger afvist i denne periode og 300 sager blev suspenderet. Der vil blive tilvejebragt op til 600 yderligere pladser i hotellet, som blev overtaget af indenrigsministeriet (se ovenfor) under hensyntagen til det stigende antal asylansøgere, som ankommer til Kroatien (1 193 i 2012 sammenlignet med 807 i 2012). Der er på nuværende tidspunkt to EURODAC-stationer i hele landet med yderligere 30 planlagt. Indtil da er det nødvendigt, at Kroatien sørger for at registrere asylansøgere, når de rejser ind i landet ved hjælp af de eksisterende scannere ved de vigtigste grænseovergangssteder.

Med hensyn til visumpolitikken er den lovgivningsmæssige tilpasning næsten fuldendt. Hvad visakrav angår, har Kroatien yderligere tilpasset sin lovgivning vedrørende listen af lande, hvis statsborgere afkræves visum for at kunne rejse ind på kroatisk territorium med forordning (EF) nr. 539/2001. Med virkning fra den 1. november ophørte afgørelsen om en midlertidig suspension af visumkrav for statsborgere fra Azerbaijan, Kazakhstan, Den Russiske Føderation og Ukraine med at gælde. Forhandlinger om en ny visumordning med Tyrkiet fortsætter; ordningen vil blive indført den 1. april 2013. Angående Den Russiske Føderation vil aftalen om gensidig indrejse for statsborgere træde i kraft i slutningen af marts 2013. Uddannelsen af konsulære embedsmænd fortsatte med det formål at udstationere dem i de nye konsulater, som vil blive åbnet i april 2013.

Med hensyn til ydre grænser og Schengen er den lovgivningsmæssige tilpasning næsten fuldstændig. Der arbejdes på revisionen i 2013 af handlingsplanen for integreret grænseforvaltning med henblik på at tilpasse det nationale koncept til EU-konceptet. Den første fase af etableringen af det maritime overvågningscenter i Zadar, herunder anskaffelse af udstyr, er blevet afsluttet, og personalet har fået forstærkninger. Den anden fase er undervejs og skal afsluttes i april 2013 for at sikre forbindelsen mellem forskellige ministeriers systemer. Gennemførelsen af samarbejdet med Frontex, herunder deltagelse i fælles operationer, er fortsat. Kroatiens kontaktpunkt med Frontex blev etableret i Bajakovos grænseovergangssted.

Prioriteret foranstaltning Færdiggøre opbygningen af grænseovergangssteder ved Neumkorridoren

Denne prioriterede foranstaltning forventes snarligt afsluttet. Tempoet for opførelsen af grænseovergangssteder ved Neumkorridoren (Klek og Zlaton Doli) er sat væsentligt op. De er næsten færdige og skal være fuldt ud funktionsdygtige på tiltrædelsesdagen. Nova Sela- grænseovergangsstedet tæt ved Metkovic er ligeledes ved at være på plads. Når det bliver operationelt, vil dette grænseovergangssted tillige udgøre det fælles kontaktpunkt med Bosnien-Herzegovina.

Den nye aftale om lokal grænsetrafik med Bosnien-Hercegovina, som er i overensstemmelse med gældende EU-ret, er blevet forberedt og forventes at blive underskrevet i slutningen af maj sammen med aftalerne om grænseovergangssteder. Hvad samarbejde med andre lande i regionen angår, har Kroatien forberedt og præsenteret to protokoller for Serbien og Montenegro, der omhandler fælles patruljer og udveksling af information om grænsekontrol. Forhandlingerne med de to lande om at bringe bilaterale aftaler om lokal grænsetrafik i overensstemmelse med de gældende EU-regler er fortsat. Aftalerne skal være tilpasset gældende EU-ret inden tiltrædelsen. Fælles patruljer videreføres.

Prioriteret foranstaltning Nå det fastsatte rekrutteringsmål for grænsepolitiet i 2012.

Kroatien har afsluttet denne prioriterede foranstaltning. Ansættelsen af 467 grænsepolitifolk har fundet sted, hvorved Kroatiens mål for 2012 er blevet nået. I januar 2013 var der samlet set 6 338 grænsepolitifolk, ud af hvilke de 4 971 var overflyttet til den fremtidige ydre grænse. Ansættelserne af 100 nye politifolk vil fortsætte i løbet af 2013, herunder af specialiseret søfartspersonale til den blå grænse. Politiets specialuddannelse er blevet videreført og den ajourførte version af det fælles grundlæggende uddannelsesprogram blev sendt til politiskolen med henblik på at udarbejde det tilsvarende specialiserede uddannelsesprogram for grænsepoliti. Der skal fortsat følges op på uddannelsen af det maritime politi.

Det nationale informationssystem for grænseforvaltning ved grænseovergangsstederne på den fremtidige ydre grænse er pr. januar 2013 operationelt ved 76 grænseovergangssteder. Kroatien skal sørge for, at antallet øges til 93 som planlagt i juni 2013. Der er anskaffet ekstra teknisk udstyr. EUROSUR-centeret er ved at blive etableret, og der er blevet fundet egnede lokaler til formålet. Med hensyn til samarbejdet mellem forskellige kontorer om den integrerede grænseforvaltning fortsatte koordinationsmøderne.

Vedrørende bekæmpelse af korruption i grænseforvaltningen, blev der foretaget 2 681 uanmeldte kontrolbesøg i perioden fra 1. september 2012 til 31. januar 2013. Kroatien har videreført processen med tilpasning af lovgivningen til de relevante Schengenregler samt gennemførelsen og håndhævelsen heraf. Det første udkast til en revideret Schengenhandlingsplan er blevet udarbejdet. Indenrigsministeriet er i gang med at forberede et vejledende program angående Schengenfacilitetsfonden. Det er vigtigt, at Kroatien er behørigt forberedt på gennemførelsen af Schengenfaciliteten og fondene for solidaritet og forvaltning af migrationsstrømme.

Kroatiens forberedelser på tilpasning af lovgivningen indenfor det civil- og strafferetlige samarbejde er næsten fuldendt. Efter aftalen med Montenegro og Kosovo om gensidig retshjælp i straffesager, undertegnede Kroatien en lignende aftale med Bosnien-Herzegovina i november 2012. En ny lov om international privatret forventes vedtaget i første halvdel af 2013. Aftalen om gensidig fuldbyrdelse af straffedomme med Montenegro og udleveringsaftalen med Den Tidligere Jugoslaviske Republik Makedonien trådte i kraft. Med hensyn til den institutionelle struktur blev antallet af kontaktpunkter til det europæiske retlige netværk forøget for at kunne opfylde de forpligtelser, som følger af EU-tiltrædelsen. Det gode samarbejde med EUROJUST er fortsat. Der er oprettet en tjeneste til gensidig bistand ved udleveringssager og straffesager i Justitsministeriet. Loven om retligt samarbejde om straffesager med EU-medlemsstater mangler at blive vedtaget.

Prioriteret foranstaltning Fuldende vedtagelsen af tilhørende bekendtgørelser for at sikre gennemførelse af politiloven.

Kroatien har afsluttet denne prioriterede foranstaltning. Alle 36 bekendtgørelser blev vedtaget i 2012 og er gældende fra og med den 1. januar 2013. De relevante retsregler til sikring af den fuldstændige gennemførelse af politiloven er derfor på plads.

Kroatiens forberedelser på tilpasningen til gældende EU-ret indenfor politisamarbejde og bekæmpelse af organiseret kriminalitet er næsten fuldført.

Kontoret for anmodning om supplerende oplysninger ved det nationale grænseovergangssted (SIRENE) er nu retligt etableret. Dets chef blev udnævnt i december 2012 og 5 politibetjente arbejder der for indeværende. Ansættelsesproceduren for resten af medarbejderstaben fortsætter. Fem personer arbejder på Schengeninformationssystemet i indenrigsministeriets IT-afdelingen. Det tætte samarbejde med Europol fortsatte.

Resultaterne med bekæmpelsen af organiseret kriminalitet blev bedre. Nye sager blev anmeldt, herunder om narkotikahandel og misbrug af EU-midler. Strafferammerne er ofte lave og er derfor ikke afskrækkende nok sammenholdt med forbrydelsens alvor. Det er særligt tilfældet i sager om menneskehandel. Udbyttet af strafbare forhold blev fortsat beslaglagt, men ofte i små mængder, der som sådan ikke skaber kaos i de kriminelle pengestrømme. Derfor skal lovbestemmelser om beslaglæggelse og konfiskation af udbyttet af strafbare forhold gennemføres mere konsekvent og strengere. Samarbejdet mellem forskellige myndigheder er blevet væsentligt bedre, og den finansielle efterretningsenhed opnåede gode resultater. I perioden juli til december 2012 modtog den finansielle efterretningsenhed samlet set 288 mistænkelige overførsler, hvoraf de tre var forbundet med finansieringen af terror og 285 med hvidvaskningen af penge. Ud af de 288 mistænkelige transaktioner blev der indledt 164 sager. Ifølge strafferetsplejeloven er ofre for alvorlige forbrydelser berettigede til erstatning fra statsbudgettet. For så vidt angår menneskehandel, indeholder den nye straffelov, som trådte i kraft den 1. januar 2013, en ændret definition af menneskehandel, som nu er i overensstemmelse med internationale standarder, i og med at den foretager en klar distinktion mellem slaveri og menneskehandel. Chefen for den nationale komité for bekæmpelse af menneskehandel blev udnævnt i november 2012, og komiteen afholdt sit første møde i december 2012. Komiteen er nødt til straks at tage proaktive og konkrete initiativer til bekæmpelse af menneskehandel og øge de nationale myndigheders opmærksomhed på denne type kriminalitet, herunder ved at iværksætte en uafhængig evaluering af politikken på området og intensivere oplysningstiltag de steder, hvor der er sandsynlighed for, at ofre eller potentielle ofre for menneskehandel kan blive misbrugt. Uddannelsen af retsembedsmænd og retshåndhævende personale i menneskehandel skal videreføres, særligt med hensyn til at spotte ofre for menneskehandel ved de vigtigste grænseovergangssteder og for bedre at kunne skelne mellem menneskehandel og smugling af migranter. Det lave antal identificerede ofre for menneskehandel giver anledning til bekymring. Kroatien må gøre en mere ihærdig indsats for at finde ofre for menneskehandel, især blandt udsatte dele af befolkningen. Kroatien bør efterforske, retsforfølge og fælde dom over gerningsmændene bag menneskehandel og sørge for, at straffene afspejler den strafbare handlings alvorlige karakter. Derfor må den forvaltningsmæssige og retshåndhævende kapacitet styrkes.

Uddannelsen i bekæmpelse af hvidvaskning af penge er videreført, og samarbejdet mellem myndighederne indenfor denne særlige form for kriminalitet blev fremmet. Der var kun få registrerede sager i 2012.

2.4 Andre af EU-rettens kapitler og økonomiske forhold

Kroatien opfylder de forpligtelser og krav, som følger af tiltrædelsesforhandlingerne, og vil være i stand til at gennemføre EU-retten fra tiltrædelsestidspunktet.

I sin samlede overvågningsrapport fra oktober 2012 havde Kommissionen påvist et begrænset antal kapitler, hvor en større indsats var påkrævet af Kroatien. De pågældende kapitler var: 11 - Landbrug og udvikling af landdistrikter, 12 – Fødevaresikkerhed og veterinær- og plantesundhedspolitik, 13 – Fiskeri, 22 – Regionalpolitik og samordning af strukturinstrumenterne og 27 – miljø.

Indenfor landbrug og udvikling af landdistrikter har Kroatien færdiggjort de relevante retsregler for direkte betalinger for 2013. Betalingsorganet modtog den foreløbige godkendelse af direkte betalinger og tværgående emner i december 2012. De kroatiske myndigheder skal nu følge henstillingerne til betalingsorganet. Kroatien skal inden udgangen af 2013 akkreditere betalingsorganet med ansvar for forvaltning af midlerne til udvikling af landdistrikter og gøre fremskridt med forberedelsen af programmet for udvikling af landdistrikter 2014-2020.

Indenfor fødevaresikkerhed og veterinær- og plantesundhedspolitik har Kroatien fremskyndet opførelsen og udstyringen af de syv grænsekontrolsteder. Kroatien skal sikre, at grænsekontrolstederne står færdige til tiden, så de kan blive godkendt af Kommissionen og fungere i fuld overensstemmelse med gældende EU-ret på dagen for Kroatiens tiltrædelse.

Indenfor fiskeri er den lovgivningsmæssige tilpasning og gennemførelse af gældende EU-ret tæt på at være afsluttet indenfor flåde- og ressourceforvaltning, strukturelle tiltag og udarbejdelse af de nationale forvaltningsplaner. Kroatien skal nu øge indsatsen for at afslutte arbejdet med inspektion og kontrol, afslutte udfasningen af kategorien "subsistensfiskeri" og lægge sidste hånd på det satellitbaserede fartøjsovervågningssystem i overensstemmelse med den aftalte tidsplan.

Vedrørende regionalpolitik og samordning af strukturinstrumenterne var Kroatien i stand til at demonstrere, at landet opfylder betingelserne for fritagelse for forudgående kontrol for alle IPA-komponenter. Kroatien skal styrke opbygningen af forvaltningskapaciteten indenfor de relevante strukturer, afslutte investeringsstrategier og intensivere forberedelsen af modne projekter af god kvalitet, da antallet af medfinansierede projekter, berørte sektorer og samarbejdspartnere vil stige betydeligt med tiden. Der skal indføres en fuldt funktionsdygtig forvaltnings-, overvågnings- og evalueringsordning med henblik på de fremtidige europæiske struktur- og investeringsfonde. Kroatien skal sørge for, at alle relevante og nødvendige procedurer er på plads for at sikre en effektiv, korrekt og gennemsigtig anvendelse af de europæiske struktur- og investeringsfonde, særligt hvad offentlige indkøb angår.

Med hensyn til miljøet og klimaforandringer er den administrative kapacitet blevet styrket. Angående miljøet er tilpasningen og gennemførelsen af lovgivningen tæt på at være afsluttet. Man bør være særlig opmærksom på at sikre ordentlige miljøkonsekvensundersøgelser for samtlige investeringsprojekter, rettidig udstedelse af tilladelser og en opgradering af anlæg til forebyggelse og bekæmpelse af industriforurening. For så vidt angår klimaforandringer skal direktivet for geologisk lagring af CO2 gennemføres. Kroatien skal sikre, at den europæiske emissionshandelsordning gennemføres, især den fuldstændige overvågning af og rapportering om anlæg, samt forberede integreringen af luftfart i overensstemmelse med de aftalte frister.

Prioriteret foranstaltning Øge kapaciteten til at oversætte og revidere gældende EU-ret, så denne opgave kan være afsluttet på tiltrædelsestidspunktet.

Kroatien har afsluttet denne prioriterede foranstaltning. Kroatien har øget tempoet for oversættelse og revision af gældende EU-ret betragteligt takket være en forbedret intern organisation, ekstra personale og støtte fra EU-institutionerne. Antallet af oversatte og reviderede sider steg til over 118 000 sider (den 13. marts). Under forudsætning af at Kroatien opretholder dette tempo i de kommende uger, vil oversættelses- og revisionsarbejdet være færdigt i tide før tiltrædelsen.

Der er blevet taget nogle vigtige indledende skridt med hensyn til gennemførelsen af hårdt tiltrængte strukturelle reformer af økonomien med det formål at forbedre konkurrenceevnen og vækstmulighederne. Kroatiens uformelle deltagelse i det europæiske semester i 2013 giver god mulighed for at videreudvikle dagsordenen for strukturreformer og videreføre en målrettet gennemførelse. Kommissionen vil i den forbindelse give sin vurdering af det økonomiske program, som Kroatien skal forelægge i april.

På skatteområdet indførte Kroatien i november 2012 en ny reduceret momssats på yachts (sports- og lystbåde), som er i strid med gældende EU-ret, men som vil blive tilpasset inden tiltrædelsen. Dette kunne tilskynde til en fri omsætning af både i Kroatien før tiltrædelsen. Kroatien bør straks imødegå en sådan situation.

Kommissionen bifalder Kroatiens og Sloveniens undertegnelse af et aftalememorandum i marts 2013, som fastlægger en gensidigt acceptabel løsning på spørgsmålet om overførslen af opsparing i udenlands valuta, som Ljubljanska banka i Kroatien har foretaget.

3. Konklusion

Kroatien lever generelt op til de forpligtelser og krav, der følger af tiltrædelsesforhandlingerne inden for alle kapitler. Kroatien har demonstreret sin evne til at opfylde samtlige andre forpligtelser i god tid før tiltrædelsen. Planerne for, hvordan de udestående opgaver, herunder korruptionsbekæmpelse, skal løses inden for de kommende måneder, foreligger allerede eller er næsten færdige. Derudover har Kroatien afsluttet de ti prioriterede foranstaltninger, som blev påpeget i Kommissionens samlede overvågningsrapport fra 2012. Kommissionen er derfor overbevist om, at Kroatien vil være klar til medlemskab den 1. juli 2013.

Kroatiens kommende tiltrædelse er resultatet af 10 år med en nøje tilrettelagt proces, som blev indledt med landets ansøgning om medlemskab i 2003. EU-medlemskab er et ekstra incitament til at videreføre reformerne i Kroatien. Baseret på hvad der foreløbig er udrettet, forventes Kroatien fortsat at forbedre sine resultater på retsstatsområdet særligt vedrørende korruptionsbekæmpelse. EU-medlemskab tilbyder tillige mange og rige muligheder for Kroatien og EU. Disse muligheder skal nu gribes, så Kroatiens deltagelse i EU bliver en succes til gavn for Kroatien selv, den Vestlige Balkanregion og for EU i det hele taget.

[1] COM(2012) 186 final.

[2] COM(2012) 601 final & SWD(2012) 338 final.

[3] Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 og Den Internationale Domstols udtalelse om Kosovos uafhængighedserklæring.